Адыгэ тхыпхъэхэр Канадэм щагъэлъагъуэ
СурэтыщI Iэзэ Щомахуэ Жаннэ и IэдакъэщIэкIхэм я гъэлъэгъуэныгъэ Ванкувер (Канадэ) къыщызэIуахащ.
— Иджы етIуанэу Канадэм си гъэлъэгъуэныгъэ къыщысхузэрагъэпэщ, — жеIэ Жаннэ. — Япэрейр гъэ кIуам Michel Art Gallery галереем щыIащ. Абы ипэкIэ сурэтыщI гупхэм сахэту гъэлъэгъуэныгъэ куэдым си IэдакъэщIэкIхэр утыку къыщисхьащ. Place des Arts-м щекIуэкI иджырей выставкэр «Движение» фIэщыгъэм щIэтщ. ИлъэсиплIым нэблагъэкIэ селэжьащ абыхэм. А унэтIыныгъэм хузиIэ щIэщыгъуагъыр икIакъыми, пысщэн мурад сиIэщ.
Гъэлъэгъуэныгъэм утыку къыщрахьа сурэт 30-р техникэ зэмылIэужьыгъуэхэр къигъэсэбэпкIэрэ ищIащ Жаннэ. Езым зэрыжиIэмкIэ, апхуэдэ щIыкIэкIэ ди зэман псынщIэрыкIуэм щыщ Iыхьэ къигъэлъэгъуэну яужь итауэ аращ.
Сурэтхэм къатощ цIыхур зыхэмыIэбэфу, и къару зыпэмылъэщу щыIэ дуней къэхъукъащIэхэр. Жаннэ жеIэ цIыхум, тхыдэм, щIыуэпсым къызэрымыкIуэу зэрыдихьэхыр. Пасэрей адыгэ символизмэм и жыпхъэхэр къигъэсэбэпкIэрэ, Щомахуэм и IэдакъэщIэкIхэр «блэкIа зэманым и хьэуакIэ егъэбауэ».
— Сэ си лэжьыгъэхэм цIыхухэм я гукъыдэжыр къиIэтым и мызакъуэу псэуныгъэм, гъащIэм хуаIэ IэфIагъыр игъэбэгъуэну, къару къаритыну, дахагъэм и лъапIагъэр къагуригъэIуэну сыщогугъ, — къыддогуашэ Жаннэ. — Си сурэтхэр нэхъ псынщIэу, тыншу къызэхъулIэн папщIэ, зэуэ унэтIыныгъэ зыбжанэм сыщолажьэ.
ФщIэн папщIэ: Щомахуэ Жаннэ 1969 гъэм Налшык къалэ къыщалъхуащ. Ар щеджащ гъуазджэхэмкIэ колледжым, Владикавказ дэтым. 1999 гъэм абы щIэныгъэ щызригъэгъуэтащ Екатеринбург дэт къэрал педагогикэ университетым. 2008 гъэм и унагъуэр и гъусэу Ванкувер Iэпхъуащ.
2009 гъэм ар хагъэхьащ Канадэм и СурэтыщIхэм я федерацэм.
Жаннэ и IэдакъэщIэкIхэр къэрал куэдым щагъэлъэгъуащ. Абы и сурэтхэр Швейцарием, Инджылызым, Германием, Урысей Федерацэм, Данием, Америкэм и Штат Зэгуэтхэм, Канадэм щыпсэу цIыху щхьэхуэхэм я коллекцэхэм щахъумэ.
Щомахуэ Залинэ.
